  ИА «Удмуртия» Глаз ёросысь Куреггурт школаын «Зарни шыкыс» фестиваль ортчиз. Арысь аре ужрад паськыта, туэ отчы Глазов но Балезино ёросъёсысь 10 школаос пыриськизы, нош усьтӥзы пумиськонэз Куреггурт нылпи садысь тэшкылиос. Нырысьсэ вуизы Карсовайысь но Глазовысь 17 номеро школаысь пиналъёс. Сомында калык люкаськиз, залын ваньмызлы пукон но ӧз шедьы, кин ке коридоре интыяськиз. Нош жюриын кыӵе адямиос! «Удмурт кенеш» огазеяськонлэн Глазовысь ёзэтэзлэн кивалтӥсез Инесса Рябова, Удмурт Элькунысь калык артистка Надежда Уткина, «Иднакар» музейысь археологияя ёзэтэн кивалтӥсь Александр Дёмин. Фестиваль пӧртэм ужпумъёсты быдэстэ: нылпиос калык культураен тодматско, эскерон уж нуыны но асьсэдыз сцена вылын возьыны дышетско. Кызьы вера Куреггурт школалэн директорез Александра Туктарева, вань люкам материал покчи шаерлэн историеныз герӟаськемын. Со сяна, ужрадэ нылпиос мумы-бубыоссэс, песянай-песятайёссэс кыско. Тани школае лыктэмъёсты пумитаз Самкиысь «На завалинке» коллектив, нылпиосын ӵош сцена вылэ потазы Коротайысь «Гербер» ансамбль но Кожильысь «Дыдыксин» коллектив. Со ик луэ ужрадлэн валтӥсез малпанэз – пиналъёс но бадӟымъёс артэ. Ужрадлы нылпиос рос-прос дасяськиллям, бадӟым уж нуиллям. Азьло эскерон уженызы тодматӥзы, нош собере оглюкетсэ сцена вылын возьматӥзы. Пониноос «Куно пумитан», Дондыкарысь нылпиос – «Пинал пыртон», Пыбья школаысь нылъёс но пиос – «Ошпи сиён», Кожиль школаысь дышетскисьёс - «Вӧйдыр» удмурт йылолъёсты дасяллям, Куреггуртысь пиналъёс – «Марусямы етӥнзэ кизе ни» постановка возьматӥзы, Люм школаысь дышетскисьёс вожоосын тодматӥзы. Задор мылкыд учкисьёслы кузьмазы Штанигуртысь но Дзякиноысь нылъёс но пиос. Нылпиослэн но дышетӥсьёслэн постановка бордын тыршемзы шӧдскиз дӥськут быръемзы, сценаез чебертэмзы вылысь но. Туэ паськытгес луиз фестивальлэн программаез но. Нуназеям бере лыктэмъёс понна мастер-классъёс радъяськизы. Озьы, Александр Дёмин сое «Гид из прошлого» проектэзлы сӥзиз. «Иднакар» музейлэсь ӵектоссэ улонэ пыӵатыны бадӟым юрттэт сётӥз Куреггурт школа но. Виртуальной экскурсиез нуись нылаш Коротайысь Дина Ивановалэн куараеныз вераське, нош удмурт кылэ берыктӥз Маргарита Чибышева. Куреггуртъёс быгато куноосты пумитаны. Одӥг адями но татысь кузьымтэк ӧз кошкы, нош лэсьтэмын чыртывесьёс, петокъёс но курегъёс нылпиослэн киосынызы! Ужрадэз радъясьёслы но пиналъёслы удмурт кылэз, лулчеберетэз, историез, калык сям-йылолъёсты утемзы понна бадӟым тау шуизы Надежда Уткина, Инесса Рябова но мукетъёсыз куноос. - Нош ик фестивальды юн умой пӧрмиз, - вазиськисько Маргарита Григорьевналы. - Котькыӵе ужрадэз ортчытонын быдэс коллектив тырше, - шуэ со. – Палэнэ уг кылё поселение но, гурт хозяйство но, соин ик малпанъёсмы улонэ пыӵало. Альбина Бушмакина, туспуктэмъёс авторлэн Ивортон Глаз ёросысь  газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тодэ вайытом, Глаз ёросысь Куреггуртысь школа «Россиысь устоосыз 100 школаос» («100 лучших школ России») огъяросси конкурслэн лауреатэз луиз, нош школалэн кивалтӥсез Александра Туктарева «Директор 2019 года» гадьпус басьтӥз. Тегъёс: Лулчеберет Удмуртия фестиваль йӧскалыклулчеберет пиналъёс Глазёрос  